[Video] Polisievrou boer glo op foon terwyl mense wagDie oorspronklike plasing op Facebook. Die Gautengse polisie het ŉ ondersoek van stapel gestuur nadat ŉ video aan die lig gekom het waar ŉ polisiekonstabel glo persoonlike sake doen terwyl inwoners staan en wag om gehelp te word. Die vrou wat vermoedelik die video geneem het, het dit Maandag op haar Facebook-blad gedeel. By haar plasing skryf sy in Engels: “Die vrou is besig om haar DStv-rekening uit te sorteer terwyl ek langer as 30 minute by die toonbank moes wag, net om aangesê te word om môre terug te kom.” Volgens die inskrywing op haar Facebook-blad is die video by die Buccleuch-polisiestasie in Johannesburg geneem. Die plasing is intussen van haar blad verwyder, maar nie voordat die video gekopieer en wyd versprei is nie. In die 1:27 minuut lange video kan ŉ mens sien hoe die polisiebeampte, glo ŉ konstabel, rekeninge voor haar hou en in haar uniform met behulp van ŉ staatstelefoon ŉ skynbare probleem met haar MultiChoice-rekeninge uitsorteer. Dit eindig waar die beampte sê sy is nie gelukkig met geld wat afgetrek is nie. Genl.maj. Nomburuza Napo, die waarnemende polisiekommissaris van Gauteng, het Woensdag gesê die polisiebestuur het “met kommer” kennis geneem van die video wat die ronde doen. “Die video beeld uit dat ŉ polisiebeampte voorkeur verleen aan persoonlike behoeftes bó dié van ŉ lid van die publiek,” het Napo gesê. “Sulke optrede deur enige beampte van die polisie is onbetaamlik en kan nooit goedgepraat word nie. Die polisie se belangrikste prioriteit is om die publiek te dien en te beskerm.” Napo het met onmiddellike inwerkingstelling ŉ interne ondersoek na die beampte se optrede ingestel.